Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon om hvorfor vi har samlingsstund
3. Spørsmålsrunde med bevegelser
4. Velkommen-sang
5. Aktivitet
6. Lystenning
7. Sang
8. Lek
9. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek
* De skal få høre om/lære om/oppleve/delta i...……………

I denne eksempelsamlingen er tema er bønn, med mål om at barna skal høre om bønn og delta i bønn.

Manus til hele første samlingsstund

Her lagt opp til en voksen og to barn, derav navnene Matilda og Emma i manus.

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?

Å, det var mange fine navn!

Du må gjerne få en voksen til å skrive en hilsen i kommentarfeltet under, så vet vi hvem som ser på.

Men aller først, så må alle sette seg ned på rumpa når jeg teller til 3.

1, 2, 3!

Så flinke dere er! Nå tror jeg alle sitter, jo!

# 2. Introduksjonsrunde om hvorfor vi har samlingsstund

Vi er ute i skogen nå. Du er kanskje hjemme akkurat nå. Er du det?

For nå må vi bare være hjemme. Eller ute.

Vi som er her på filmen, vi er familie, så vi kan være nær hverandre. Men om vi møter noen andre her i skogen, så kan vi ikke gi dem klem feks, for det er ikke lov nå.

For nå har det kommet et virus. Hva heter det?

Riktig.

Kan vi være i barnehagen nå?

Kan vi være på skolen nå?

Kan vi være i kirka nå?

Nei, helt riktig. Det kan vi ikke nå.

Men nå lager vi en liten samlingsstund her i stedet.

Tre ganger i uka skal vi ha samlingsstund sammen.

# 3. Spørsmålsrunde med bevegelser

Men du, hvordan har du det nå?

Emma har noen spørsmål her, og så kan du, Matilda og jeg svare ved å gjøre det hun sier.

Alle som savner vennene – nikk med hodet

Alle som savner barnehagen – rekk opp ei hand.

Alle som synes de hjemme av og til blir litt masete og sure – ta en finger på nesa.

Alle som er glad i is – lag jazzhender.

Alle som synes det er gøy å leke ute – lat som om at du spiller fløyte.

Alle som liker å synge – klapp på lårene.

# 4. Velkommen-sang

For nå skal vi synge sammen: Velkommensangen.

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

*Velkommen alle musikanter,*

*musikanter som er klare nå.*

*Alle musikanter som kan takten slå!*

*(Lag en «rakett» med hendene)*

*Da er samlingsstunden åpnet.*

*Det må vi gjøre en gang til sammen.*

Til neste samling har du tenkt å ta med noe til oss, Emma. Hva da?

Jeg synes det er litt gøyere hvis vi spiller på instrumenter. Synes ikke du også det?

Så jeg har en ide. Neste gang skal vi ta med oss noe vi kan spille på. For eksempel en gryte eller grytelokk!

Smart ide!

# 5. Aktivitet

Hva har du her, Matilda?

Et brev. Hvem er det til?

Jepp, det er til mormor og bestefar. For de er litt gamle, og derfor kan vi ikke besøke dem nå. Men vi har lyst til å vise at vi er glad i dem og tenker på dem, og derfor har du tegnet.

Og hva skal vi gjøre med det?

Ja, vi skal sende dem i posten.

Vi lurte på: Vil du også tegne en tegning i dag og sende til noen? Hvem da? Hvis du vil, så kan du jo få en voksen til å hjelpe deg og fortelle oss under her hvem du vil sende til:

Du kan også ta bilde av tegningen og legg inn i kommentarfeltet under.

Jeg har tenkt på at det å be til Gud er litt som å sende brev til noen.

Vi sender liksom tanker, ønsker eller takk til Gud.

Gud har sagt at han hører når vi ber.

# 6. Lystenning

Nå tenkte vi at vi skulle tenne tre lys her. Det skal vi gjøre på hver samlingsstund. Matilda, du får ikke tenne lys alene, ikke sant?

Nei, for det går ikke. Men Emma kan hjelpe deg. Kanskje kan en voksen bli med deg og tenne tre lys?

Jeg ber først, og så kan dere gjenta:

Vi tenner et lys og ber for om at alle barn som ikke kan gå i barnehage og på skole, skal ha det godt.

Vi tenner et lys og takker Gud for at vi bor i et godt og trygt land.

Vi tenner et lys og ber for alle barn i resten av verden.

# 7. Sang

Vi skal snart ha en liten konkurranse.

Men først må vi ha en liten sang til.

Hva er det her?

Ja, det er noen apekatter og en krokodille!

(I filmen har vi med fem apebamser og en krokodillebamse. Du trenger ikke ha med bamser! Det fungerer like fint uten. Du kan ta opp fem fingre og be barna telle på fingrene dine heller.).

Hvor mange apekatter er det? Bli med meg og tell.

1,2,3,4,5.

Da vet du hvilken sang det er?

Ja, vi skal synge om fem små apekatter!

*Fem små apekatter lekte i et tre.*

*De ertet krokodillen: ”Du kan ikke ta oss her!»*

*Men så kom krokodillen, så stor og så svær.*

*Oups! Så var det bare fire igjen!*

*Fire små apekatter... Tre små apekatter... To små apekatter...*

*En liten apekatt lekte i et tre.*

*Han ertet krokodillen: ”Du kan ikke ta meg her!” Men så kom krokodillen, så diger og så svær. Oups. Så var det ingen igjen!*

Du, forresten – har du en sang du savner fra samlingsstunden i barnehagen, søndagsskolen eller koret – gi oss beskjed, så tar vi den med i samlingsstunden vår her i skogen neste gang vi møtes.

# 8. Lek

Men nå er det Kims lek.

Da skal vi se på mange ting på teppet. Nå skal Emma ta vekk en ting, og så skal vi prøve å se hva hun har tatt vekk.

Vi viser fram seks forskjellige dyr. (Si litt om dyrene, alt etter hvilke dyr eller ting du har. Et av dyrene skal være en edderkopp).

Se godt nå, så legger vi over et teppe.

Nå må Matilda stille seg litt i veien slik at dere ikke ser, og så skal Emma ta vekk en av tingene.

Kan dere se hva som mangler?

Nei, det var ikke dinosauren! Og ikke geita.

Skal vi si det i kor samtidig: Det er EDDERKOPPEN!

(Vi bor på det milde Sørlandet og har mange edderkopper både i skogen – og i kjellerenJ Men edderkopper finnes også på snø. Et tips for å finne edderkopper er å se under bark eller under en stein. Finner du ikke en edderkopp, kan du også finne en lekeedderkopp eller lage deg en edderkopp av modell-leire feks).

Den fant vi i skogen her nå. Og den skal vi møte på nytt igjen neste gang!

# 9. Bønn

Til slutt skal vi be en bønn. En hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg

Og du er glad i meg.

Nå skal vi dra på butikken og sende brev.

Og du, hvis du har forslag til sang eller noe annet – så gi beskjed! Og hvis du hadde det fint på samlingsstund, så fortell oss det gjerne!